
ДОКЛАДНА ЗАПИСКА

ОТ ЕРОЛ МЮМЮН – КМЕТ НА ОБЩИНА КЪРДЖАЛИ
ОТНОСНО: Закриване на ОБЩИНСКО РАДИО КЪРДЖАЛИ, в изпълнение на Актуализиран план за финансово оздравяване на община Кърджали за периода 2024 – 2026 г., приет с Решение № 240 от 31.10.2024 г. на Общински съвет - Кърджали
         УВАЖАЕМИ ОБЩИНСКИ СЪВЕТНИЦИ,
ОБЩИНСКО РАДИО КЪРДЖАЛИ е създадено през 1945 година  и е една от най-старите местни медии в региона, с близо 80-годишна история. В продължение на десетилетия то играе важна роля в осведомяването на гражданите по актуални обществени, културни и административни въпроси. Радиото е било особено значимо в годините, когато достъпът до информация е бил ограничен, а местните медии са били основен източник на новини.
През 2009 година, Община Кърджали подава заявление до Съвета за електронни медии за регистрация на радиопрограма с наименование "ОБЩИНСКО РАДИО КЪРДЖАЛИ". С Решение №301 от 5 август 2009 г., СЕМ одобрява регистрацията на радиото за осъществяване на радиодейност чрез кабелни електронни съобщителни мрежи. Това решение служи като официално основание за дейността на ОБЩИНСКО РАДИО КЪРДЖАЛИ в съответствие със Закона за радиото и телевизията.
Въпреки своята дългогодишна традиция, през последните години радиото се изправя пред редица предизвикателства, включително намаляваща аудитория, остаряла инфраструктура и значително финансово натоварване. С оглед на тези обстоятелства и в съответствие с приетия Актуализиран план за финансово оздравяване на община Кърджали за периода 2024 – 2026 г., предлагам на вашето внимание предложение за закриване на Общинско радио - Кърджали със следните мотиви:
1.  Изпълнение на Актуализиран план за финансово оздравяване на община Кърджали за периода 2024 – 2026 г. – В рамките на одобрените мерки за стабилизиране на общинските финанси се предвижда оптимизиране на разходите, включително намаляване на неефективни и нерентабилни дейности. Закриването на общинското радио е в съответствие с тези мерки, тъй като неговата поддръжка изисква значителни финансови средства от собствените приходи на община Кърджали.

2.  Финансови причини – През 2024 г. приходите от абонамент възлизат на едва 833,60 лв., докато разходите за поддръжка и функциониране на радиото са 75 685,00 лв. Тази финансова несъразмерност прави невъзможно устойчивото съществуване на радиото, което изцяло разчита на общинско финансиране.
3.  Остаряла инфраструктура – Радиото работи чрез подземна кабелна мрежа, която е силно амортизирана и изисква сериозни инвестиции за поддръжка и модернизация. Освен това, обхватът на радиото е ограничен само в определени райони на град Кърджали, което допълнително намалява неговата ефективност като комуникационен канал.
4.  Намалена аудитория – С развитието на дигиталните технологии, социалните мрежи и онлайн медиите, традиционните радиостанции губят слушатели. Общинското радио вече не изпълнява ефективно ролята си на основен информационен канал за гражданите.
5. Алтернативни комуникационни канали – Община Кърджали активно използва уебсайта си и социалните мрежи, чрез които може своевременно и ефективно да информира гражданите. От 2016 г. в Кърджали функционира регионална  радиостанция на Българското национално радио, която излъчва в ефир 24-часова програма, достигаща до всяка точка от територията на община Кърджали, а предаванията  покриват  всички сфери на обществения живот. Продължаваме и партньорството с останалите регионални и национални медии.

Въпреки историческото значение на радиото, обстоятелствата днес налагат необходимостта от вземане на трудно, но наложително решение в интерес на финансите на община Кърджали. 
  Във връзка с гореизложеното предлагам на Общински съвет – Кърджали след обсъждане да вземе следното






ПРОЕКТ!

Р Е Ш Е Н И Е :

    На основание чл.21, ал.1, т.23 от ЗМСМА и в изпълнение на Актуализиран план за финансово оздравяване на община Кърджали за периода 2024 – 2026 г., приет от Общински съвет – Кърджали с Решение № 240 от 31.10.2024 г., Общински съвет –Кърджали реши:

1. Закрива ОБЩИНСКО РАДИО КЪРДЖАЛИ,  в изпълнение на Актуализиран план за финансово оздравяване на община Кърджали за периода 2024 – 2026 г., приет с Решение № 240 от 31.10.2024 г. на Общински съвет – Кърджали, считано от 01.04.2025г.
2. Дава съгласие Кмета на Община Кърджали да предприеме всички необходими действия за спазване на разпоредбите на чл. 125з от Закона за радиото и телевизията, както и да уведоми Комисията за регулиране на съобщенията за прекратяване на съответните разрешения. 
3. Възлага на кмета на Община Кърджали да извърши всички необходими действия свързани с прекратяване дейността на ОБЩИНСКО РАДИО КЪРДЖАЛИ.
ЕРОЛ МЮМЮН
Кмет на Община Кърджали

Съгласували:
Веселина Тихомирова
Заместник-кмет „ХДСП“

Ширин Сюлейман
Началник отдел „ОКМДСТ“
Осман Алиев
Старши юрисконсулт
Изготвил:

Первин Ахмед
Главен експерт в отдел „ОКМДСТ“
